title: KOMISIJOS ĮGYVENDINIMO REGLAMENTAS (ES) …/... kuriuo nustatomi laivų įrenginių elektroninių žymenų techniniai kriterijai

text:
KOMISIJOS ĮGYVENDINIMO REGLAMENTAS (ES) …/...

               2018 04 19

               kuriuo nustatomi laivų įrenginių elektroninių žymenų techniniai kriterijai

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. liepos 23 d. Direktyvą 2014/90/ES dėl laivų įrenginių, kuria panaikinama Tarybos direktyva 96/98/EB
                  1
               , ypač į jos 11 straipsnio 4 dalį,

               kadangi:

               (1)pagal Direktyvą 2014/90/ES Komisija turi įgyvendinimo įgaliojimus nustatyti atitinkamus elektroninio žymens modelio, veikimo, pritvirtinimo ir naudojimo techninius kriterijus;

               (2)atliktoje sąnaudų ir naudos analizėje
                  2
                elektroninio žymens, kaip šturvalo ženklo priedo, naudojimas įvertintas teigiamai;

               (3)laivų įrenginiams paženklinti elektroniniais žymenimis nereikia daug investicijų ir toks ženklinimas naudingas gamintojams, laivų savininkams ir naudotojams, taip pat rinkos priežiūros institucijoms;

               (4)šiame reglamente pateikiamos specifikacijos parengtos sąnaudų ir naudos analizės tikslais palyginus turimas technologijas, taip pat atsižvelgus į pasiūlymus, kokios sandaros kodais dera identifikuoti laivų įrenginius;

               (5)sąnaudų ir naudos analizės tikslais palyginus esamus duomenų laikmenų ir duomenų mainų architektūros variantus parengta rekomendacija, kad tinkamiausios naudoti technologijos yra dvimačiai brūkšniniai kodai ir radijo dažninis atpažinimas (RFID);

               (6)sąnaudų ir naudos analizė taip pat parodė, kad elektroniniame žymenyje duomenų telpa mažai, todėl jame saugomoje informacijoje turi būti saitas su duomenų baze, kurioje laikoma išsami informacija. Šiame reglamente nurodytais dvimačiais brūkšniniais kodais ir radijo dažniniu atpažinimu galima perduoti pagrindinę informaciją, kurioje būtų tokie saitai;

               (7)todėl turėtų būti naudojamas unikalus laivų įrenginių identifikavimas, grindžiamas standartizuota kodo sandara, nepriklausoma nuo elektroninio žymens rūšies. Toks identifikavimas turėtų būti pakankamai lankstus, kad naudotojai turėtų tiesioginę prieigą prie laivų įrenginių svarbiausių duomenų bazių;

               (8)būtinos informacijos kodavimo duomenų laikmenose formatas turėtų būti grindžiamas ISO standartais. Tokiu formatu turėtų būti įmanoma koduoti papildomą gamintojų naudojamą informaciją, visų pirma, gamintojai turėtų galėti į duomenų laikmenas įterpti papildomo saugumo elementus, kad būtų lengviau atpažinti padirbtus gaminius;

               (9)kad laivų įrenginius, kuriuose vietoje šturvalo ženklo naudojamas elektroninis žymuo, būtų lengviau pastebėti, tokie įrenginiai turėtų būti žymimi atitinkamu ženklu;

               (10)šiame reglamente nustatytos priemonės atitinka Jūrų saugumo ir teršimo iš laivų prevencijos komiteto (COSS) nuomonę,

               PRIĖMĖ ŠĮ REGLAMENTĄ:

               1 straipsnis

               Šiame reglamente vartojamų terminų apibrėžtys:

               1) elektroninis žymuo – žymuo su radijo dažninio atpažinimo funkcija arba dvimačiu brūkšniniu kodu;

               2) naudojimo identifikatorius – skaitinis priešdėlis, kuriuo apibūdinama koduotų duomenų elementų reikšmė ir formatas.

               2 straipsnis

               Laivų įrenginių gamintojai gali naudoti, kaip nustatyta priede, šiuos elektroninius žymenis:

               a) visam laikui pritvirtintus laivo įrenginio RFID žymenis;

               b) visam laikui pritvirtintus laivo įrenginio žymenis su optiškai nuskaitomais dvimačiais brūkšniniais kodais arba

               c) visam laikui uždėtus laivo įrenginio žymenis su optiškai nuskaitomais dvimačiais brūkšniniais kodais.

               3 straipsnis

               Jei vietoje šturvalo ženklo naudojamas elektroninis RFID žymuo, ant to žymens arba prie jo turi būti priedo 3.1 arba 3.2 punktuose apibūdintas matomas, įskaitomas ir nenutrinamas ženklas.

               Jei vietoje šturvalo ženklo naudojamas žymuo su optiškai nuskaitomais dvimačiais brūkšniniais kodais, ant to žymens arba prie jo turi būti priedo 3.3 punkte apibūdintas matomas, įskaitomas ir nenutrinamas ženklas.

               4 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 04 19

                  Komisijos vardu

                     Pirmininkas
                     Jean-Claude JUNCKER

                     (1)

                        OL L 257, 2014 8 28, p. 146.

                     (2)

                        „Galimybė laivų įrenginiuose elektroninį žymenį naudoti kaip šturvalo ženklo priedą arba vietoje jo“ (The possible introduction of an electronic tag as a supplement or a replacement of the wheel mark in marine equipment), Europos Komisijos Mobilumo ir transporto GD kvietimas teikti pasiūlymus Nr. MOVE/D2/2015-372 V1.0.

    ---documentbreak---

               PRIEDAS

               1.Laivų įrenginių identifikavimas

               1.1.Elektroniškai nuskaitomuose laivų įrenginių identifikavimo elektroniniuose žymenyse su įdiegtu radijo dažniniu atpažinimu arba su dvimačiais brūkšniniais kodais turi būti laikoma ši informacija:

               a) reikiamas naudojimo identifikatorius, atitinkantis standartus ISO/IEC 15434:2006 ir ISO/IEC 15418:2016, su ASC MH10 duomenų identifikatoriumi arba GS1 naudojimo identifikatoriumi;

               b) Direktyvos 2014/90/ES II priede nustatytas (-i) atitikties vertinimo modulio, pagal kurį vertinta atitiktis, tipas (-ai) [vienas raidinis ženklas];

               c) pagal Direktyvos 2014/90/ES IV priedo 3.1 punktą Komisijos suteiktas notifikuotosios įstaigos identifikavimo numeris [4 skaitmenys];

               d) vieneto patikros (G modulis) numeris (-iai) arba EB tipo tyrimas ir atitikties tipui sertifikatai (B ir D, E arba F moduliai) [maks. 20 raidinių skaitinių ženklų].

               1.2.Be 1.1. punkte numatytos informacijos, elektroniniuose žymenyse gali taip pat būti standartą ISO/IEC 15434:2006 atitinkančios informacijos, susijusios su gamybos vietos numeriu, gaminio kodu, partijos arba siuntos numeriu, ir (arba) papildomos gamintojo parengtos informacijos [su ASC MH10 duomenų identifikatoriais arba GS1 naudojimo identifikatoriais].

               1.3.Pavyzdžiai:

               B ir D moduliai: [žr. 1.2 punktą] + ([reikiamas identifikatorius]) B 0575 40123+D 0038 040124

               B ir E moduliai: [žr. 1.2 punktą] + ([reikiamas identifikatorius]) B 0575 40123+E 0038 040125

               B ir F moduliai: [žr. 1.2 punktą] + ([reikiamas identifikatorius]) B 0575 40123+F 0038 040126

               G modulis: [žr. 1.2 punktą] + ([reikiamas identifikatorius]) G 0575 040126

               2.Elektroninis žymuo

               2.1.RFID žymenys

               RFID atsakikliai turi veikti 860 MHz–960 MHz dažnių ruože pagal standartą ISO/IEC 18000-6:2004 (C tipas).

               Elektroninis žymuo prie atitinkamo laivo įrenginio turi būti tvirtinamas patikimai ir patvariai siekiant užtikrinti, kad elektroninį žymenį būtų galima reikiamai nuskaityti visą numatytą laivo įrenginio naudojimo laiką.

               2.2.Dvimačiai brūkšniniai kodai

               Dvimačiai brūkšniniai kodai turi atitikti standartą ISO/IEC 16022:2006.

               Elektroniniu žymeniu atitinkamas laivo įrenginys turi būti žymimas arba tas žymuo prie atitinkamo laivo įrenginio turi būti tvirtinamas patikimai ir patvariai siekiant užtikrinti, kad elektroninį žymenį būtų galima reikiamai nuskaityti visą numatytą laivo įrenginio naudojimo laiką.

               3.Ženklai

               3.1.

               3.2.

               3.3.


title: KOMISIJOS ĮGYVENDINIMO REGLAMENTAS (ES) …/... dėl Europos Sąjungos geležinkelių agentūrai mokamų mokesčių bei rinkliavų ir jų mokėjimo sąlygų

text:
KOMISIJOS ĮGYVENDINIMO REGLAMENTAS (ES) …/...

               2018 05 02

               dėl Europos Sąjungos geležinkelių agentūrai mokamų mokesčių bei rinkliavų ir jų mokėjimo sąlygų

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2016 m. gegužės 11 d. Europos Parlamento ir Tarybos reglamentą (ES) Nr. 2016/796 dėl Europos Sąjungos geležinkelių agentūros ir kuriuo panaikinamas Reglamentas (EB) Nr. 881/2004
                  1
               , ypač į jo 80 straipsnį,

               kadangi:

               (1)Europos Sąjungos geležinkelių agentūros (toliau – Agentūra) įplaukas sudaro Sąjungos įnašas ir mokesčiai bei rinkliavos, kuriuos pareiškėjai moka už paraiškų išduoti sertifikatus bei leidimus ir priimti sprendimus dėl patvirtinimo nagrinėjimą, skundų nagrinėjimą ir kitas Agentūros teikiamas paslaugas, kaip nustatyta Reglamento (ES) Nr. 2016/796 64 straipsnyje;

               (2)Agentūrai mokėtini mokesčiai ir rinkliavos turėtų būti nustatomi skaidriai, sąžiningai ir vienodai, visų pirma siekiant supaprastinimo tikslo.  Dėl jų taikymo neturėtų atsirasti nereikalingos finansinės naštos įmonėms ir neturėtų kilti pavojus Europos geležinkelių sektoriaus konkurencingumui;

               (3)jei būtina, apskaičiuojant mokesčius ir rinkliavas, turėtų būti atsižvelgiama į išlaidas darbuotojams ir išorės ekspertams, kurie dalyvauja nagrinėjant paraiškas. Taip pat turėtų būti atsižvelgiama į išlaidas, patiriamas teikiant su paraiškų nagrinėjimu susijusias pagalbines paslaugas ir vykdant susijusią veiklą, taip pat visas kitas veiklos išlaidas, patiriamas teikiant tas paslaugas. Tos išlaidos turėtų būti susijusios su atitinkama veikla, jai proporcingos ir turėtų būti nustatomos visiems vienodai;

               (4)Agentūros renkamais mokesčiais ir rinkliavomis turėtų būti padengiamos visos Agentūros suteiktų paslaugų išlaidos;

               (5)toms paslaugoms teikti Agentūros skirtas laikas apmokestinamas taikant valandinį tarifą, kol sistema bus išplėtota taip, kad būtų galima taikyti fiksuotų tarifų tvarką. Agentūros mokesčių ir rinkliavų dydis turėtų būti toks, kad nesusidarytų deficitas ar nesusikauptų didelis perviršis, kaip nustatyta Reglamente (ES) 2016/796;

               (6)mokėtinos sumos neturėtų priklausyti nuo pareiškėjo įsisteigimo vietos arba kalbos, kuria paraiška parengta. Todėl kelionių ir vertimo išlaidos, susijusios su Agentūros nagrinėjama paraiškos dalimi, turėtų būti sudedamos ir vienodai padalijamos visoms paraiškoms;

               (7)mokesčiai ir rinkliavos turėtų būti nustatomi taip, kad atitiktų specialiuosius mažųjų ir vidutinių įmonių poreikius. Įmonėms turėtų būti suteikta galimybė prireikus padalyti mokėjimą į kelias dalis;

               (8)Reglamentu (ES) 2016/796 pareiškėjams garantuota teisė teikti skundus, todėl jie turėtų turėti galimybę kreiptis dėl žalos atlyginimo ir pasinaudoti šia teise Agentūros sprendimų atžvilgiu. Todėl mokesčių ir rinkliavų už skundų dėl Agentūros sprendimų teikimą sumokėjimas neturėtų būti išankstinė skundo priėmimo sąlyga. Mokesčiai ir rinkliavos už skundų nagrinėjimą turėtų būti renkami tik jei skundas atmetamas;

               (9)laikantis gero projektų valdymo principų, pareiškėjui turėtų būti suteikta galimybė prašyti sąmatos. Kai įmanoma, pareiškėjas turėtų būti informuojamas apie tikėtiną sumą, kurią turės sumokėti, ir mokėjimo būdą. Turėtų būti nustatyti mokesčių ir rinkliavų mokėjimo terminai;

               (10)informacija apie šiame reglamente nustatytus mokesčius ir rinkliavas turėtų būti viešai prieinama. Bet koks būsimas Agentūros renkamų mokesčių persvarstymas turėtų būti grindžiamas skaidriu Agentūros išlaidų ir atitinkamų išlaidų, susijusių su nacionalinių saugos institucijų atliekamomis užduotimis, vertinimu;

               (11)šiame reglamente nustatytos priemonės atitinka Reglamento (ES) 2016/796 81 straipsnyje nurodyto komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Dalykas ir taikymo sritis

               1.Šiuo reglamentu nustatomi mokesčiai ir rinkliavos, kurie turi būti mokami Europos Sąjungos geležinkelių agentūrai (toliau – Agentūra) už paraiškų nagrinėjimą pagal Reglamento (ES) 2016/796 14, 20, 21 bei 22 straipsnius ir kitų paslaugų teikimą siekiant Agentūros įsteigimo tikslų. Jame taip pat nustatytas tų mokesčių ir rinkliavų apskaičiavimo metodas ir mokėjimo sąlygos.

               2.Šiuo reglamentu taip pat nustatomos procedūros, kuriomis užtikrinamas skaidrumas, vienodų sąlygų ir kitų pagrindinių Europos teisės principų taikymas išlaidoms, kurias nacionalinės saugos institucijos patiria nagrinėdamos su nacionalinėmis taisyklėmis susijusią paraiškų, už kurias Agentūra atsako pagal Reglamento (ES) 2016/796 14, 20 ir 21 dalis, dalį.

               3.Šis reglamentas netaikomas mokesčiams ir rinkliavoms, kurie renkami už šią nacionalinių saugos institucijų veiklą:

               a)paraiškų pagal Direktyvos (ES) 2016/798
                  2
                10 straipsnio 8 dalį išduoti bendrus saugos sertifikatus nagrinėjimą ir Reglamente [Direktyvos (ES) 2016/798 10 straipsnio 10 dalyje numatytame įgyvendinimo akte]
                  3
                numatytą susijusį išankstinį bendradarbiavimą;

               b)paraiškų išduoti leidimą pateikti transporto priemonę rinkai arba patvirtinti transporto priemonės tipą pagal Direktyvos (ES) 2016/797
                  4
                21 straipsnio 8 dalį ir 24 straipsnio 1 dalį nagrinėjimą ir Komisijos įgyvendinimo reglamente (ES) 2018/545
                  5
                numatytą susijusį išankstinį bendradarbiavimą;

               c)nuomonės dėl prašymo patvirtinti ERTMS kelio įrangą pagal Direktyvos (ES) 2016/797 19 straipsnio 3 dalies paskutinę pastraipą pateikimą;

               d)laikinų leidimų atlikti bandymus vietoje išdavimą pagal Direktyvos (ES) 2016/797 21 straipsnio 3 ir 5 dalis.

               2 straipsnis

               Mokesčių ir rinkliavų rūšys

               1.Agentūra renka mokesčius už paraiškų nagrinėjimą, įskaitant sąmatų teikimą, taip pat jei pareiškėjas atsiima paraišką arba Agentūra iš dalies pakeičia sprendimą. Agentūra taip pat gali rinkti mokesčius, jeigu ji panaikina ankstesnį sprendimą dėl to, kad leidimo ar sertifikato turėtojas nesilaiko reikalavimų.

               2.1 dalyje nurodytos paraiškos susijusios su:

               a)leidimais pateikti transporto priemones rinkai arba leidimais patvirtinti transporto priemonės tipą pagal Reglamento (ES) 2016/796 20 ir 21 straipsnius;

               b)bendrais saugos sertifikatais, išduodamais pagal Reglamento (ES) 2016/796 14 straipsnį;

               c)sprendimais patvirtinti, kad ERTMS kelio įranga yra sąveiki ir atitinka susijusias technines sąveikos specifikacijas, priimamais pagal Reglamento (ES) 2016/796 22 straipsnį;

               d)Reglamento (ES) 2016/796 58 straipsnyje nurodytais skundais, teikiamais pagal šio reglamento 7 straipsnį.

               3.Agentūra renka mokesčius už 1 dalyje nenurodytas kitas paslaugas, kurių prašo pareiškėjas ar kitas asmuo. Visų pirma, ji renka rinkliavas už išankstinį bendradarbiavimą, numatytą Reglamente (ES) 2018/545 ir Reglamente [Direktyvos (ES) 2016/798 10 straipsnio 10 dalyje numatytame įgyvendinimo akte]
                  6
               .

               4.Agentūra paslaugų sąrašą skelbia savo interneto svetainėje.

               3 straipsnis

               Mokesčių ir rinkliavų apskaičiavimas

               1.Mokesčių ir rinkliavų suma atitinka bendrą toliau nurodytų dydžių sumą:

               a)paraiškai nagrinėti Agentūros darbuotojų ir išorės ekspertų skirtų valandų skaičius, padaugintas iš Agentūros valandinio tarifo, ir

               b)atitinkamų išlaidų, kurias nacionalinės saugos institucijos patyrė nagrinėdamos su nacionalinėmis taisyklėmis susijusią paraiškos dalį, suma.

               2.1 dalies a punkto taikymo tikslais Agentūra taiko 130 EUR valandinį tarifą.

               4 straipsnis

               Mokesčių ir rinkliavų sumos sąmata

               1.Pareiškėjo prašymu, Agentūra pateikia su paraiška ar paslaugų prašymu susijusių mokesčių ir rinkliavų sumos neprivalomą sąmatą ir informuoja, kada pateiks sąskaitas faktūras.

               Nagrinėjant paraišką dalyvaujančios nacionalinės saugos institucijos pateikia 3 straipsnio 1 dalies b punkte nurodytų savo išlaidų neprivalomą sąmatą Agentūrai, ir ta sąmata įtraukiama į Agentūros teikiamą sąmatą.

               2.Nagrinėdamos paraišką Agentūra ir nacionalinės saugos institucijos stebi savo išlaidas. Kai išlaidos gali viršyti sąmatą daugiau kaip 15 %, pareiškėjo prašymu, Agentūra apie tai jam praneša.

               3.Jei paraiška nagrinėjama arba paslauga teikiama ilgiau nei vienus metus, pareiškėjas gali paprašyti pateikti jam naują sąmatą.

               4.Jei paprašoma pateikti sąmatas ar jas peržiūrėti, Direktyvos (ES) 2016/797 19 straipsnio 4 dalimi bei 21 straipsnio 6 dalimi ir Direktyvos (ES) 2016/798 10 straipsnio 6 dalimi nustatytų laikotarpių skaičiavimas gali būti sustabdytas ne ilgiau kaip dešimt darbo dienų.

               5 straipsnis

               Mokėjimo sąlygos

               1.Agentūra išduoda mokesčiams ir rinkliavoms sumokėti skirtą sąskaitą faktūrą per 30 kalendorinių dienų nuo:

               a)Agentūros arba Apeliacinės tarybos sprendimo priėmimo dienos arba

               b)paslaugos teikimo užbaigimo dienos, arba

               c)paraiškos atsiėmimo dienos, arba

               d)dienos, kurią įvyko bet koks kitas įvykis, dėl kurio paraiškos nagrinėjimas nutrauktas.

               2.Sąskaitoje faktūroje nurodoma:

               a)Agentūros valandų skaičius ir,

               b)atitinkamais atvejais, išlaidos, tenkančios atsakingai nacionalinei saugos institucijai. Išlaidos nurodomos kartu su užduotimis ir joms atlikti skirtu laiku arba nurodomi fiksuoti tarifai, taikomi paraiškos dalies, kuri susijusi su nacionalinėmis taisyklėmis, nagrinėjimui.

               3.Nacionalinės saugos institucijos pateikia Agentūrai išlaidų ataskaitą, kad jų patirtos išlaidos būtų įtrauktos į Agentūros pateikiamą sąskaitą faktūrą, – vėliausiai, kai to paprašo Agentūra. Išlaidų ataskaitoje pateikiama išsami informacija apie tų išlaidų apskaičiavimo metodiką.

               4.Mokesčiai ir rinkliavos išreiškiami ir mokami eurais.

               5.Agentūra praneša pareiškėjams apie sprendimą ir pateikia sąskaitą faktūrą per vieno langelio sistemą, nurodytą Reglamento (ES) 2016/796 12 straipsnyje.

               6.Tarpinių sumų mokėjimo sąskaitas faktūras Agentūra gali pateikti kas 6 mėnesius.

               7.Mokesčiai ir rinkliavos mokami pervedant lėšas į tuo tikslu nurodytą Agentūros banko sąskaitą.

               8.Pareiškėjai užtikrina, kad mokėtinas sumas, į kurias turi būti įskaičiuoti visi su tuo mokėjimu susiję banko mokesčiai, Agentūra gautų per 60 kalendorinių dienų nuo dienos, kurią pranešta apie sąskaitą faktūrą.

               9.Jei pareiškėjas yra mažoji arba vidutinė įmonė, Agentūra atsižvelgia į pagrįstus prašymus nustatyti vėlesnius mokėjimo ir mokėjimo dalimis terminus.

               Šio reglamento taikymo tikslais mažoji arba vidutinė įmonė – tai įmonė, kurioje dirba mažiau kaip 250 darbuotojų ir kurios metinė apyvarta neviršija 50 mln. EUR arba bendras metinis balansas neviršija 43 mln. EUR.

               10.Išlaidos, patirtos nagrinėjant su nacionalinėmis taisyklėmis susijusią paraiškų dalį, nacionalinėms saugos institucijoms atlyginamos per 8 ir 9 dalyse nurodytus laikotarpius.

               6 straipsnis

               Nesumokėjimas

               1.Jei Agentūra negauna mokėjimo per 5 straipsnio 8 ir 9 dalyse nurodytus laikotarpius, už kiekvieną papildomą kalendorinę dieną ji gali skaičiuoti delspinigius, kol mokėjimas bus gautas, ir ji taiko Europos Parlamento ir Tarybos reglamento (ES, Euratomas) Nr. 966/2012
                  7
                80 straipsnyje nustatytas susigrąžinimo taisykles.

               2.Delspinigių norma yra Europos Centrinio Banko savo pagrindinėms refinansavimo operacijoms taikoma norma, paskelbta Europos Sąjungos oficialiojo leidinio C serijoje ir galiojanti mėnesio, kurį sueina mokėjimo terminas, pirmą kalendorinę dieną, padidinus ją aštuoniais procentiniais punktais.

               3.Jeigu Agentūra turi įrodymų, kad pareiškėjas gali būti finansiškai nepajėgus, ji gali atmesti paraišką, nebent pareiškėjas pateiktų banko garantiją arba garantuotą užstatą.

               4.Agentūra gali atmesti naują paraišką, jei pareiškėjas yra neįvykdęs savo mokėjimo įsipareigojimų, susijusių su Agentūros anksčiau atliktomis leidimų bei sertifikatų išdavimo ir patvirtinimo užduotimis ar suteiktomis paslaugomis, nebent jei pareiškėjas sumokėtų už tas leidimų bei sertifikatų išdavimo ir patvirtinimo užduotis ar suteiktas paslaugas mokėtinas sumas.

               5.Agentūra imasi visų atitinkamų teisinių veiksmų, kad pateiktos sąskaitos faktūros būtų visiškai apmokėtos. Šiuo tikslu nacionalinės saugos institucijos, kurios yra pateikusios Agentūrai kompensuotinų išlaidų ataskaitą, padeda Agentūrai šiame procese.

               7 straipsnis

               Skundai ir jų mokesčiai

               1.Agentūra už kiekvieną atmestą arba atsiimtą skundą renka mokestį.

               2.Skundo mokestis yra 10 000 EUR arba yra lygus mokesčio, renkamo už sprendimą, dėl kurio teikiamas skundas (priklausomai nuo to, kuri suma yra mažesnė), sumai.

               3.Apeliacinės tarybos kancleris informuoja skundo pateikėją apie mokėjimo sąlygas. Skundo pateikėjas turi atlikti mokėjimą per 30 kalendorinių dienų nuo dienos, kurią pranešta apie sąskaitą faktūrą.

               4.Pareiškėjas gali Apeliacinei tarybai pateikti skundą dėl sąskaitose faktūrose nurodytų mokesčių ir rinkliavų.

               8 straipsnis

               Tarifų skelbimas ir peržiūra

               1.Savo valandinį tarifą, nurodytą 3 straipsnyje, Agentūra skelbia savo interneto svetainėje.

               2.Nacionalinės saugos institucijos skelbia tarifus, į kuriuos atsižvelgiant apskaičiuojamos 3 straipsnio 1 dalies b punkte nurodytos išlaidos, kurias turi padengti Agentūra. Jei nacionalinė saugos institucija taiko fiksuotą tarifą, ji nurodo, kuriais leidimų ir sertifikatų išdavimo atvejais tas fiksuotas tarifas taikomas.

               3.Agentūros interneto svetainėje pateikiama nuoroda į tą informaciją.

               4.Agentūra į Reglamento (ES) 2016/796 51 straipsnio 1 dalies a punkte nurodytą metinę ataskaitą įrašo informaciją apie elementus, kuriais remiantis apskaičiuojamas valandinis tarifas, finansinius rezultatus ir prognozes.

               9 straipsnis

               Agentūros darbo tvarka

               1.Kad atskirtų įplaukas ir išlaidas, susijusias su veikla, apmokestinama 1 straipsnio 1 dalyje nurodytais mokesčiais ir rinkliavomis, Agentūra:

               a)gauna ir laiko iš mokesčių ir rinkliavų gautas pajamas atskiroje banko sąskaitoje;

               b)kasmet praneša apie vykdant mokesčiais ir rinkliavomis apmokestinamą veiklą gautas bendras įplaukas ir patirtas išlaidas, taip pat išlaidų struktūrą ir veiklos rezultatus.

               2.Jeigu finansinių metų pabaigoje bendros įplaukos iš mokesčių ir rinkliavų viršija bendras veiklos, už kurią renkami mokesčiai ir rinkliavos, išlaidas, perviršis laikomas biudžeto rezerve ir naudojamas perviršiui ar deficitui tvarkyti pagal Agentūros Finansinį reglamentą.

               3.Užtikrinamas pajamų, gautų vykdant veiklą, už kurią renkami mokesčiai ir rinkliavos, tvarumas.

               10 straipsnis

               Vertinimas ir peržiūra

               1.Mokesčių ir rinkliavų tvarka vertinama kartą per kiekvienus finansinius metus. Šis vertinimas grindžiamas ankstesniais Agentūros finansiniais rezultatais ir jos parengta išlaidų ir įplaukų sąmata. Jis taip pat turi būti susijęs su Agentūros bendruoju programavimo dokumentu.

               2.Komisija, remdamasi Agentūros finansinių rezultatų ir prognozių vertinimu, prireikus persvarsto mokesčius ir rinkliavas.

               3.Atsižvelgiant į informaciją, kurią Agentūra pateikė 8 straipsnyje nurodytoje savo metinėje ataskaitoje, ir siekiant palaipsniui pereiti prie fiksuotų mokesčių, šis reglamentas peržiūrimas ne vėliau kaip iki 2022 m. birželio 16 d.

               11 straipsnis

               Pereinamojo laikotarpio nuostatos

               Reglamento (ES) 2018/545 55 straipsnio 4 dalyje nurodytais atvejais ir [Direktyvos (ES) 2016/798 10 straipsnio 10 dalyje nurodyto įgyvendinimo akto] 15 straipsnio 4 dalyje nurodytais atvejais darbui, kuris atliekamas iki paraiškos pateikimo Agentūrai, netaikomi šiame reglamente nurodyti mokesčiai bei rinkliavos ir jam taikomi nacionalinės teisės aktai.

               12 straipsnis

               Įsigaliojimas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Jis taikomas nuo 2019 m. vasario 16 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 05 02

                     Komisijos vardu

                     Pirmininkas
                     Jean-Claude JUNCKER

                     (1)

                        2016 m. gegužės 11 d. Europos Parlamento ir Tarybos reglamentas (ES) 2016/796 dėl Europos Sąjungos geležinkelių agentūros ir kuriuo panaikinamas Reglamentas (EB) Nr. 881/2004 (OL L 138, 2016 5 26, p. 1).

                     (2)

                        2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos (OL L 138, 2016 5 26, p. 102).

                     (3)

                        Komisijos įgyvendinimo reglamentas XXX.

                     (4)

                        2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje (OL L 138, 2016 5 26, p. 44).

                     (5)

                        2018 m. balandžio 4 d. Komisijos įgyvendinimo reglamentas (ES) 2018/545, kuriuo nustatomos geležinkelių transporto priemonių patvirtinimo ir geležinkelių transporto priemonių tipų patvirtinimo pagal Europos Parlamento ir Tarybos direktyvą (ES) 2016/797 praktinės priemonės  (OL L 90, 2018 4 6, p. 66).

                     (6)

                        Komisijos įgyvendinimo reglamentas XX.

                     (7)

                        2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1–96).


title: KOMISIJOS ĮGYVENDINIMO REGLAMENTAS (ES) …/... dėl laikinos tiesioginės statistinio pobūdžio priemonės tam tikroms 2021 m. gyventojų ir būstų surašymo duomenų, geokoduotų 1 km² gardelių tinklelyje, temoms skleisti

text:
KOMISIJOS ĮGYVENDINIMO REGLAMENTAS (ES) …/...

               2018 11 21

               dėl laikinos tiesioginės statistinio pobūdžio priemonės tam tikroms 2021 m. gyventojų ir būstų surašymo duomenų, geokoduotų 1 km² gardelių tinklelyje, temoms skleisti

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į Europos Parlamento ir Tarybos reglamentą (EB) Nr. 223/2009 dėl Europos statistikos
                  1
               , ypač į jo 14 straipsnio 2 dalį,

               kadangi:

               (1)pastovaus ploto tinklelio, ypač 1 km² gardelių tinklelio, lygmeniu visoje Sąjungoje suderintų surašymo temų sklaida yra vienas svarbiausių Europos statistikos rezultatų, kuriais valstybės narės naudojasi rengdamos būsimą politiką ir surašymo strategijas;

               (2)pagal Reglamento (EB) Nr. 223/2009 14 straipsnio 1 dalies b punktą Komisija ypatingais ir tinkamai pagrįstais atvejais, siekdama patenkinti neplanuotus poreikius, gali nuspręsti dėl laikinos tiesioginės statistinio pobūdžio priemonės, kuri turi atitikti to reglamento 14 straipsnio 2 dalyje nustatytas sąlygas;

               (3)taikant šią laikiną tiesioginę statistinio pobūdžio priemonę turėtų būti numatyta rinkti vienų ataskaitinių metų duomenis. Visos valstybės narės turėtų galėti parengti ataskaitinei datai 1 km² gardelių tinklelyje geokoduotus 2021 m. gyventojų ir būstų surašymo duomenis pagal kiekvieną temą. Sąjunga taip pat turėtų skirti finansinius įnašus nacionalinėms statistikos institucijoms ir kitoms nacionalinėms institucijoms jų papildomoms išlaidoms padengti. Ši priemonė vykdoma atsižvelgiant į Komisijos pateiktą sąnaudų veiksmingumo analizę ir bendrų papildomų duomenų rinkimo išlaidų sąmatą;

               (4)ši priemonė pagrįsta bendru visos Sąjungos masto poreikiu gauti patikimos, tikslios ir palyginamos informacijos apie gyventojų pasiskirstymą, kuriai būtų būdingas pakankamo tikslumo erdvinis suskirstymas ir kuri būtų pagrįsta suderintais rezultatų rengimo reikalavimais ir naudotina visų pirma Europos regioninei politikai formuoti;

               (5)suderinta, teritoriškai pagrįsta visos Sąjungos masto demografinė informacija yra prieinama, o tikslas – kad būtų skleidžiama po vieną kiekvienos valstybės narės duomenų rinkinį, sudarytą iš tam tikrų 2021 m. gyventojų ir būstų surašymo temų, geokoduotų 1 km² gardelių tinklelyje. Respondentams nesukuriama papildomos naštos, nes visa reikiama informacija bus gauta iš 2021 m. surašymo duomenų;

               (6)visų pirma norint gauti palyginamus suderintus visos Sąjungos masto rezultatus, reikia apibrėžti visos Sąjungos pastovaus ploto tinklelį, kurį sudaro 1 km² gardelės. Be to, reikia nustatyti konkrečias skleistinas šio 1 km² gardelių tinklelio temas ir jų suskirstymą, taip pat išsamią programą. Galiausiai būtina tiksliai nurodyti šio duomenų rinkinio erdvinius ir statistinius būtinuosius metaduomenis;

               (7)Europos Parlamento ir Tarybos direktyvoje 2007/2/EB
                  2
                ir susijusiuose Komisijos įgyvendinimo reglamentuose nustatyti erdviniams duomenims skleisti būtini metaduomenys
                  3
               , duomenų formatas
                  4
                ir tinklo paslaugos
                  5
               . Visų pirma III priedo 1 punktas apima galimas erdvinių duomenų sklaidos statistines tinklelio sistemas ir, laikantis III priedo 10 punkto, tas punktas taikomas erdvinių duomenų rinkiniams pagal temą „Gyventojų pasiskirstymas – demografija“;

               (8)Europos Parlamento ir Tarybos reglamente (EB) Nr. 763/2008
                  6
                ir susijusiuose Komisijos įgyvendinimo reglamentuose nustatytos 2021 m. surašymo duomenų perdavimo bendros taisyklės, visų pirma ataskaitiniai metai ir būtinieji metaduomenys
                  7
               , surašymo temų ir jų suskirstymo techninės specifikacijos
                  8
                ir techninis formatas
                  9
               ;

               (9)valstybės narės turėtų perduoti patikrintus duomenis ir metaduomenis elektroniniu būdu, laikydamosi tinkamo Komisijos pateikto techninio formato. Tarptautinių atsiskaitymų bankas, Europos Centrinis Bankas, Komisija (Eurostatas), Tarptautinis valiutos fondas, Ekonominio bendradarbiavimo ir plėtros organizacija (EBPO), Jungtinės Tautos ir Pasaulio bankas parengė keitimosi statistiniais duomenimis ir metaduomenimis (SDMX) iniciatyvą dėl keitimosi ir dalijimosi duomenimis ir metaduomenimis statistinių bei techninių standartų, kuria pagrįsta surašymų duomenų bazė. Keičiantis oficialia statistika naudojamasi SDMX ir surašymų duomenų bazės statistiniais, techniniais ir duomenų perdavimo standartais. Todėl reikėtų nustatyti šiuos standartus atitinkantį techninį formatą;

               (10)Komisija (Eurostatas) vadovavo projektui „Suderinta surašymų duomenų apsauga ESS“, per kurį parengtos 1 km² gardelių tinklelio duomenų suderintos apsaugos nuo atskleidimo gerosios praktikos ir įgyvendinimo gairės;

               (11)šiame reglamente nustatytos priemonės atitinka Europos statistikos sistemos komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Dalykas

               Sukuriama laikina tiesioginė statistinio pobūdžio priemonė, kad būtų sukurtos, parengtos ir paskleistos tam tikros 2021 m. gyventojų ir būstų surašymo duomenų, geokoduotų 1 km² gardelių tinklelyje, temos (toliau – 1 km² gardelių tinklelio duomenys).

               Šiuo tikslu nustatomas unikalus, suderintas ir pastovus Europos geoerdvinis referencinis 1 km² ploto gardelių tinklelis. Taip pat nustatomos konkrečios temos ir jų suskirstymas, išsami duomenų perdavimo programa ir metaduomenys, kad būtų galima skleisti 2021 m. gyventojų ir būstų surašymo duomenis, geokoduotus 1 km² referenciniame tinklelyje.

               2 straipsnis

               Apibrėžtys

               Šiame reglamente vartojami Reglamento (EB) Nr. 763/2008 2 straipsnyje apibrėžti terminai.

               Kitų vartojamų terminų apibrėžtys:

               (1)tinklelis, tinklelio gardelė ir tinklelio taškas – tinklelis, tinklelio gardelė ir tinklelio taškas, apibrėžti Reglamento (ES) Nr. 1089/2010 II priedo 2.1 punkte;

               (2)bendras gyventojų skaičius – visi asmenys, kurių nuolatinė gyvenamoji vieta yra tinklelio gardelėje;

               (3)duomenų elementas – vienas matmuo, pateiktas šio reglamento II priede nurodytoje lentelėje;

               (4)duomenų reikšmė – duomenų elemento informacija. Duomenų reikšmė gali būti skaitinė arba specialioji;

               (5)skaitinė reikšmė – ne mažesnis už 0 sveikasis skaičius, rodantis užfiksuotą to duomenų elemento statistinę informaciją;

               (6)patikrinti duomenys – valstybių narių pagal sutartas duomenų tvirtinimo taisykles patikrinti duomenys;

               (7)nustatytoji reikšmė – skaitinė reikšmė, atitinkanti nustatytą arba priskirtą informaciją, kiek įmanoma, pagrįstą visa turima 2021 m. surašymo informacija, visų pirma prieš pritaikant statistinių duomenų atskleidimo kontrolės priemones;

               (8)konfidenciali reikšmė – skaitinė reikšmė, kurios negalima atskleisti siekiant užtikrinti statistinį duomenų konfidencialumą taikant valstybių narių statistinių duomenų apsaugos nuo atskleidimo priemones;

               (9)specialioji reikšmė – simbolis, pateikiamas vietoj skaitinės duomenų elemento reikšmės;

               (10)žymė – kodas, kuriuo gali būti žymimas tam tikras duomenų elementas konkrečiai jo reikšmės charakteristikai apibūdinti.

               3 straipsnis

               1 km² referencinio tinklelio techninės specifikacijos

               1.Pagal Reglamento (ES) Nr. 1089/2010 IV priedo 1.5 skirsnį visos Europos mastu naudojamas statistinis 1 km² referencinis tinklelis yra lygiaplotis tinklelis „Grid_ETRS89-LAEA1000“. Referencinio tinklelio erdvinė aprėptis koordinačių sistemoje, nurodyta to paties reglamento II priedo 2.2.1 skirsnyje, šio reglamento tikslu apribojama rytinėmis koordinatėmis tarp 900 000 ir 7 400 000 metrų ir šiaurinėmis koordinatėmis tarp 900 000 ir 5 500 000 metrų.

               2.Pagal to paties reglamento IV priedo 1.4.1.1 skirsnį kiekviena atskira 1 km² referencinio tinklelio gardelė identifikuojama unikaliu tinklelio gardelės kodu, kurį sudaro ženklai „CRS3035RES1000mN“. Tada nurodoma tinklelio gardelės apatiniame kairiajame kampe esančio tinklelio taško šiaurinė koordinatė metrais, po to – raidė „E“, po jos – tinklelio gardelės apatiniame kairiajame kampe esančio tinklelio taško rytinė koordinatė metrais.

               3.Perduodančiosios valstybės narės kodas, nurodytas Europos Sąjungos leidinių biuro paskelbtame Institucijų leidinių rengimo vadove, ir po jo – ženklas „_“ pridedami prie tos valstybės narės perduodamo kiekvienos tinklelio gardelės kodo.

               4 straipsnis

               1 km² gardelių tinklelio duomenų temų ir jų suskirstymo techninės specifikacijos

               Naudojamos 2021 m. surašymo duomenims Reglamento (ES) 2017/543 priede nustatytos temų techninės specifikacijos. Temų suskirstymas šio reglamento tikslu nurodytas šio reglamento I priede.

               5 straipsnis

               1 km² gardelių tinklelio duomenų perdavimo programa

               1.2021 ataskaitinių metų 1 km² gardelių tinklelio duomenų, kuriuos kiekviena valstybė narė turi perduoti Komisijai (Eurostatui), perdavimo programa nurodyta II priede.

               2.Valstybės narės visas konfidencialias reikšmes pakeičia specialiąja reikšme „nėra“.

               6 straipsnis

               Rezultatų suderinimas

               1.Kad duomenis būtų galima lengviau palyginti visoje Sąjungoje, skleisti skirtos rezultatų duomenų reikšmės turi būti suderintos. Šiuo tikslu, kiek tik įmanoma, pirmenybė teikiama skaitinėms, o ne specialiosioms reikšmėms.

               2.Siekdamos užtikrinti pakankamą informacijos apie bendro gyventojų skaičiaus erdvinį pasiskirstymą tikslumą ir patikimumą, valstybės narės laikosi šių reikalavimų:

               (a)bendro gyventojų skaičiaus duomenų elementai neteikiami kaip konfidencialūs;

               (b)bendro gyventojų skaičiaus duomenų elementai, kurių nustatytoji reikšmė nėra „0“, pažymimi žyme „apgyvendinta“, o

               (c)bendro gyventojų skaičiaus duomenų elementai, kurių nustatytoji reikšmė yra „0“, nežymimi žyme „apgyvendinta“.

               7 straipsnis

               Metaduomenys

               Valstybės narės Komisijai (Eurostatui) pateikia 1 km² gardelių tinklelio duomenų metaduomenis pagal III priedą.

               8 straipsnis

               Ataskaitinė data

               Kiekvienos valstybės narės perduotų 1 km² gardelių tinklelio duomenų ataskaitinė data atitinka tos valstybės narės pagal Reglamento (ES) 2017/712 3 straipsnį nurodytą ataskaitinę datą.

               9 straipsnis

               Duomenų ir metaduomenų perdavimo data

               1.Valstybės narės iki 2022 m. gruodžio 31 d. pateikia Komisijai (Eurostatui) patikrintus suvestinius bendro gyventojų skaičiaus duomenis ir metaduomenis.

               2.Nedarant poveikio 1 daliai, valstybės narės iki 2024 m. kovo 31 d. pateikia Komisijai (Eurostatui) patikrintus suvestinius duomenis ir metaduomenis.

               10 straipsnis

               Techninis duomenų ir metaduomenų perdavimo formatas

               Techninis formatas, naudotinas duomenims ir metaduomenims perduoti, yra SDMX formatas, įdiegtas surašymų duomenų bazėje. Valstybės narės perduoda būtinuosius duomenis ir metaduomenis laikydamosi Komisijos (Eurostato) nustatytų duomenų struktūros apibrėžčių ir susijusių techninių specifikacijų. Valstybės narės saugo būtinuosius duomenis ir metaduomenis iki 2034 m. gruodžio 31 d., kad galėtų juos vėliau perduoti Komisijai (Eurostatui), jei ši prašytų.

               11 straipsnis

               Kokybės reikalavimai

               1.Valstybės narės užtikrina perduodamų duomenų kokybę.

               2.Šio reglamento tikslais perduotiniems duomenims taikomi Reglamento (EB) Nr. 223/2009 12 straipsnio 1 dalyje nurodyti kokybės kriterijai.

               3.Komisijos (Eurostato) prašymu valstybės narės jai pateikia papildomos informacijos, būtinos statistinės informacijos kokybei įvertinti.

               12 straipsnis

               Sklaida

               1.Komisija (Eurostatas) skleidžia 5 straipsnyje nurodytus 1 km² gardelių tinklelio duomenų rinkinius ir 7 straipsnyje nurodytus susijusius metaduomenis.

               2.Šio reglamento tikslu valstybių narių perduodamų ir Eurostato skleidžiamų 1 km² gardelių tinklelio duomenų ir metaduomenų perdavimo programa atitinka duomenis, kuriuos valstybės narės skleidžia nacionaliniu lygmeniu pagal Direktyvą 2007/2/EB ir jos įgyvendinimo reglamentus (EB) Nr. 1205/2008, (EB) Nr. 976/2009 ir (ES) Nr. 1089/2010.

               13 straipsnis

               Įsigaliojimas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 11 21

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 87, 2009 3 31, p. 164.

                     (2)

                        Europos Parlamento ir Tarybos direktyva 2007/2/EB, sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).

                     (3)

                        Komisijos reglamentas (EB) Nr. 1205/2008, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl metaduomenų (OL L 326, 2008 12 4, p. 12).

                     (4)

                        Komisijos reglamentas (ES) Nr. 1089/2010, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl erdvinių duomenų rinkinių ir paslaugų sąveikumo (OL L 323, 2010 12 8, p. 11).

                     (5)

                        Komisijos reglamentas (EB) Nr. 976/2009, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl tinklo paslaugų (OL L 274, 2009 10 20, p. 9).

                     (6)

                        Europos Parlamento ir Tarybos reglamentas (EB) Nr. 763/2008 dėl gyventojų ir būstų surašymo (OL L 218, 2008 8 13, p. 14).

                     (7)

                        Komisijos reglamentas (ES) 2017/712, kuriuo nustatomi Europos Parlamento ir Tarybos reglamentu (EB) Nr. 763/2008 nustatytų gyventojų ir būstų surašymų statistinių duomenų bei metaduomenų ataskaitiniai metai ir programa (OL L 105, 2017 4 21, p. 1).

                     (8)

                        Komisijos įgyvendinimo reglamentas (ES) 2017/543, kuriuo nustatomos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatų, susijusių su temų ir jų suskirstymo techninėmis specifikacijomis, taikymo taisyklės (OL L 78, 2017 3 23, p. 13).

                     (9)

                        Komisijos įgyvendinimo reglamentas (ES) Nr. 2017/881, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu, ir iš dalies keičiamas Reglamentas (ES) Nr. 1151/2010 (OL L 135, 2017 5 24, p. 6).

    ---documentbreak---

               I PRIEDAS

               4 straipsnyje nurodytų surašymo temų suskirstymo techninės specifikacijos

               Šio reglamento tikslu surašymo temų, nurodytų Reglamento (ES) 2017/543 priede, suskirstymo techninės specifikacijos pateikiamos taip:

               –Kiekviena tema, pasirinkta skleisti 1 km² referenciniame tinklelyje, nurodoma naudojant antraštę, pateiktą Reglamento (ES) 2017/543 priede.

               –Taikomos bendrai su ta tema susijusios Reglamento (ES) 2017/543 priede nustatytos techninės specifikacijos.

               –Po to pateikiamas konkretus tos temos suskirstymas.

               –Visos temos suskirstomos taip, kad pagal jas būtų galima suskirstyti bet kokį su asmenimis susijusį bendrą ar tarpinį skaičių.

               Tema „Nuolatinė gyvenamoji vieta“

               Šios temos suskirstymo kategorijos, pagal kurias valstybė narė turi pateikti duomenis, yra 3 straipsnio 1 dalyje nurodytos visos 1 km² referencinio tinklelio gardelės, kurių plotas apima dalį tos valstybės narės teritorijos, be to, pridedama po vieną virtualią tinklelio gardelę kiekvienai valstybei narei, kad būtų įtraukti nepriskirti asmenys.

                        1 km² referenciniu tinkleliu grindžiama geografinė vietovė
                           1

                        GEO.G.

                        x.

                        Visos tinklelio gardelės, kurių dalis ar kurios visos priklauso valstybės narės teritorijai

                        x.

                        y.

                        Po vieną virtualią tinklelio gardelę kiekvienai valstybei narei

                        y.

               Jei asmens nuolatinė gyvenamoji vieta duomenis teikiančios valstybės narės teritorijoje, įtrauktoje į referencinį tinklelį, yra nežinoma, gali būti taikomi papildomi moksliškai pagrįsti, tinkamai dokumentuoti ir viešai prieinami statistinio įvertinimo metodai, kad tą asmenį būtų galima priskirti konkrečiai tinklelio gardelei. Jokiai referencinio tinklelio gardelei nepriskirti asmenys priskiriami tos valstybės narės virtualiai tinklelio gardelei GEO.G.y.

               Tema „Lytis“

               Šio reglamento tikslu šiai temai taikomas Reglamento (ES) 2017/543 priede pateiktas suskirstymas SEX.

               Tema „Amžius“

               Duomenys pateikiami suskirstyti pagal toliau nurodytas suskirstymo kategorijas.

                        „Amžius“

                        AGE.G.

                        1.

                        Mažiau nei 15 metų

                        1.

                        2.

                        15–64 metai

                        2.

                        3.

                        65 metai ir vyresni

                        3.

               Kaip nurodyta Reglamento (ES) 2017/543 priede, amžius nurodomas ataskaitinei datai suėjusių metų skaičiumi.

               Tema „Dabartinio aktyvumo statusas“ (užimtų asmenų skaičius)

               Duomenys pateikiami suskirstyti pagal toliau nurodytą suskirstymo CAS.L., nustatyto Reglamento (ES) 2017/543 priede, kategoriją.

                        Dabartinio aktyvumo statusas

                        CAS.L.

                        1.

                        Užimti asmenys

                        1.1.

               Šiai kategorijai taikoma Reglamento (ES) 2017/543 priede pateikta užimtų asmenų specifikacija.

               Tema „Gimimo šalis (vieta)“

               Duomenys pateikiami suskirstyti pagal toliau nurodytas suskirstymo POB.L., nustatyto Reglamento (ES) 2017/543 priede, kategorijas.

                        Gimimo šalis (vieta)

                        POB.L.

                        1.

                        Gimimo vieta duomenis teikiančioje šalyje

                        1.

                        2.

                        Gimimo vieta kitoje ES valstybėje narėje

                        2.1.

                        3.

                        Kita gimimo vieta

                        2.2.

               Tema „Nuolatinė gyvenamoji vieta prieš vienus metus iki surašymo“

               Duomenys pateikiami suskirstyti pagal toliau nurodytas suskirstymo ROY., nustatyto Reglamento (ES) 2017/543 priede, kategorijas.

                        Nuolatinė gyvenamoji vieta prieš vienus metus iki surašymo

                        ROY.

                        1.

                        Nuolatinė gyvenamoji vieta nesikeitė

                        1.

                        2.

                        Persikėlė iš vienos vietos į kitą duomenis teikiančioje šalyje esančią vietą

                        2.1.

                        3.

                        Persikėlė iš ne duomenis teikiančioje šalyje esančios vietos

                        2.2.

               Informacija apie persikėlimą toje pačioje tinklelio gardelėje atitinkamai pateikiama kaip „Persikėlė iš vienos vietos į kitą duomenis teikiančioje šalyje esančią vietą“ (ROY.2.1.) arba „Persikėlė iš ne duomenis teikiančioje šalyje esančios vietos“ (ROY.2.2.).

               II PRIEDAS

               5 straipsnyje nurodyta statistinių surašymo duomenų, geokoduotų 1 km² referenciniame tinklelyje, perdavimo programa

               2021 ataskaitinių metų 1 km² gardelių tinklelio duomenų perdavimo programą sudaro viena dvimatė lentelė, kurioje I priede apibrėžtas tinklelio gardelių rinkinys GEO.G. kryžmai suskirstytas pagal toliau nurodytas I priede nustatytas surašymo temų suskirstymo kategorijas.

                        Surašymo temų kategorijos, suskirstytinos 1 km² referenciniame tinklelyje

                        STAT.G.

                        0.

                        SEX.0.: Bendras gyventojų skaičius

                        0.

                        1.

                        SEX.1.: Vyrai

                        1.

                        2.

                        SEX.2.: Moterys

                        2.

                        3.

                        AGE.G.1.: Mažiau nei 15 metų

                        3.

                        4.

                        AGE.G.2.: 15–64 metai

                        4.

                        5.

                        AGE.G.3.: 65 metai ir vyresni

                        5.

                        6.

                        CAS.L.1.1.: Užimti asmenys
                           2

                        6.

                        7.

                        POB.L.1.: Gimimo vieta duomenis teikiančioje šalyje

                        7.

                        8.

                        POB.L.2.1.: Gimimo vieta kitoje ES valstybėje narėje

                        8.

                        9.

                        POB.L.2.2.: Kita gimimo vieta

                        9.

                        10.

                        ROY.1.: Nuolatinė gyvenamoji vieta prieš vienus metus iki surašymo nesikeitė

                        10.

                        11.

                        ROY.2.1.: Nuolatinė gyvenamoji vieta prieš vienus metus iki surašymo: persikėlė iš vienos vietos į kitą duomenis teikiančioje šalyje esančią vietą

                        11.

                        12.

                        ROY.2.2.: Nuolatinė gyvenamoji vieta prieš vienus metus iki surašymo: persikėlė iš ne duomenis teikiančioje šalyje esančios vietos

                        12.

               III PRIEDAS

               7 straipsnyje nurodyti 1 km² gardelių tinklelio duomenų būtinieji metaduomenys

               Duomenų elementų metaduomenys

               1.Jei taikoma, valstybės narės duomenų elementus pažymi šiomis žymėmis:

               (a)„negalutiniai duomenys“;

               (b)„apgyvendinta“;

               (c)„patikslinti duomenys“;

               (d)„žiūrėti pridedamą informaciją“;

               (e)„konfidencialu“
                  3
               .

               2.Žymė „negalutiniai duomenys“ pridedama tik prie tų bendro gyventojų skaičiaus duomenų reikšmių, kurios teikiamos pagal 9 straipsnio 1 dalį ir kurių valstybė narė nelaiko galutiniais duomenimis jų teikimo metu.

               3.Žymė „apgyvendinta“ taikoma tik bendro gyventojų skaičiaus duomenų elementams pagal 6 straipsnio 2 dalyje nurodytas nuostatas.

               4.Prie kiekvienos duomenų reikšmės, prie kurios nurodoma bent viena iš žymių „patikslinti duomenys“ ar „žiūrėti pridedamą informaciją“, pateikiamas paaiškinimas.

               5.Kiekvienas duomenų elementas, kurio konfidenciali reikšmė buvo pakeista specialiąja reikšme „nėra“, pažymimas žyme „konfidencialu“.

               Temų metaduomenys

               Be temų metaduomenų, perduotų Komisijai (Eurostatui) pagal Reglamento (ES) 2017/712 6 straipsnį, valstybės narės teikia visų I priede nurodytų temų metaduomenis ir taip informuoja apie duomenų šaltinius ir metodiką, naudotą kiekvienos temos duomenų reikšmėms 1 km² referenciniame tinklelyje gauti. Visų pirma metaduomenys apima:

               –informaciją apie pateiktų duomenų reikšmių patikimumą ir tikslumą;

               –metodikos, naudotos duomenų reikšmėms 1 km² referenciniame tinklelyje apskaičiuoti, aprašymą, įskaitant gautų duomenų reikšmių patikimumą ir tikslumą;

               –metodikos, naudotos asmenis priskiriant konkrečioms temos „Nuolatinė gyvenamoji vieta“ tinklelio gardelėms, aprašymą, įskaitant informaciją apie kategorijai GEO.G.y. priskirtų asmenų charakteristikas.

               Referenciniai metaduomenys

               Reglamento (ES) 2017/881 priede nustatyta metaduomenų informacija ir struktūra šio reglamento tikslu papildoma toliau nurodytais punktais, konkrečiai susijusiais su 1 km² gardelių tinklelio duomenimis:

               –3.3 punktas „Apdorojimas ir vertinimas“ papildomas papildomu papunkčiu 3.3.3 „Papildoma informacija apie bendrąją (su konkrečia tema nesusijusią) metodiką, taikytą rengiant 1 km² gardelių tinklelio duomenų rinkinį“.

               –3.4 punktas „Sklaida“ papildomas konkrečia informacija apie statistinių duomenų atskleidimo kontrolės priemones, susijusias su 1 km² gardelių tinklelio duomenų rinkiniu. Valstybės narės Komisijai (Eurostatui) pateikia informaciją apie priemones, susijusias su suderinta 1 km² gardelių tinklelio duomenų apsauga, visų pirma informaciją, ar jos taikė 1 km² gardelių tinklelio duomenų suderintos apsaugos ESS gerąją praktiką ir įgyvendinimo gaires.

               –4.2 punktas „Savalaikiškumas ir punktualumas“ papildomas 1 km² gardelių tinklelio duomenų ir metaduomenų perdavimo ir galimų peržiūrų konkrečia kalendorine data (-omis).

               –4 punktas „Duomenų kokybės vertinimas“ papildomas papildomu 4.7 papunkčiu „Geografinė informacija – duomenų kokybė“, apimančiu geografinius kokybės principus, visų pirma teritorinę aprėptį ir palyginamumą, padėties tikslumą, taip pat geokodavimui naudojamų geografinių duomenų suderinamumą pagal laiką ir išsamumą.

                     (1)

                        Kodai „x“ yra tinklelio gardelės identifikavimo kodai, kaip nurodyta 3 straipsnyje. Kodą „y“ sudaro ženklų eilutė „unallocated“, prie kurios iš anksto pridedamas duomenis teikiančios valstybės narės šalies kodas, kaip nurodyta 3 straipsnio 3 dalyje.

                     (2)

                        Kategorijos „Užimti asmenys“ duomenys perduodami, jei tai įmanoma, t. y. jei duomenis perduodanti valstybė narė juos turi.

                     (3)

                        Ši žymė netaikoma bendro gyventojų skaičiaus duomenų elementams, kaip nustatyta 6 straipsnio 2 dalies a punkte.


title: KOMISIJOS ĮGYVENDINIMO REGLAMENTAS (ES) …/... kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos Reglamento (ES) 2016/2031 42 straipsnio 1 dalyje, rizikos vertinimą

text:
KOMISIJOS ĮGYVENDINIMO REGLAMENTAS (ES) …/...

               2018 12 18

               kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos Reglamento (ES) 2016/2031 42 straipsnio 1 dalyje, rizikos vertinimą

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB
                  1
               , ypač į jo 42 straipsnio 6 dalį,

               kadangi:

               (1)turėtų būti nustatytos taisyklės, skirtos užtikrinti, kad Reglamento (ES) 2016/2031 42 straipsnio 4 dalyje nurodytas rizikos vertinimas būtų atliekamas per pagrįstą laikotarpį, laiku tvarkant techninių dokumentų rinkinius;

               (2)kad būtų atliktas toks rizikos vertinimas, paraišką Komisijai turėtų pateikti tik trečiosios šalies nacionalinė augalų apsaugos organizacija pagal Tarptautinę augalų apsaugos konvenciją. Tai būtina siekiant užtikrinti, kad visi rizikos, susijusios su augalais, augaliniais produktais ar kitais objektais, kurie turi būti įvežami į Sąjungos teritoriją, vertinimo elementai būtų patvirtinti trečiosios šalies valdžios institucijos. To reikėtų siekiant užtikrinti rizikos vertinimo, kuriuo grindžiamos priemonės pagal Reglamento (ES) 2016/2031 42 straipsnio 4 dalį, patikimumą ir pagrįstumą. Tos nuostatos turėtų būti taikomos nepažeidžiant Komisijos teisės teikti prašymus Europos maisto saugos tarnybai (EFSA) teikti mokslines nuomones pagal Reglamento (EB) Nr. 178/2002
                  2
                29 straipsnį ir mokslinę arba techninę pagalbą pagal jo 31 straipsnį;

               (3)į techninių dokumentų rinkinį turėtų būti įtraukti duomenys apie prekes, kurios turi būti įvežamos į Sąjungos teritoriją, taip pat kenkėjų, kurie gali būti siejami su preke eksportuojančioje šalyje, identifikavimo duomenys, duomenys apie nacionalines fitosanitarines rizikos mažinimo priemones, tikrinimus, prekės apdorojimo ir perdirbimo būdus, taip pat fizinio asmens, atsakingo už ryšius su Komisija ir EFSA, kontaktiniai duomenys. Tokie duomenys yra būtini, siekiant atlikti prekių rizikos vertinimą ir identifikuoti kenkėjų rūšis, dėl kurių gali būti reikalaujama taikyti fitosanitarines rizikos mažinimo priemones;

               (4)siekiant suteikti EFSA visus rizikos vertinimui atlikti būtinus elementus, techninių dokumentų rinkinyje turėtų būti pateikta informacija, nurodyta EFSA dokumente pavadinimu „Informacija, reikalinga dokumentų rinkiniams, skirtiems didelės rizikos augalų, augalinių produktų ir kitų objektų importo poreikiui pagrįsti, kaip numatyta Reglamento (ES) 2016/2031
                  3
                42 straipsnyje“;

               (5)tikslinga, kad Komisija, patvirtinusi techninių dokumentų rinkinio gavimą, išnagrinėtų, ar jame pateikta reikalinga informacija, ir prireikus galėtų prašyti papildomos informacijos arba paaiškinimų, kad būtų užtikrinta, jog paraiškoje yra visi rizikos vertinimui reikalingi ir tinkami elementai;

               (6)siekiant užtikrinti skaidrų, veiksmingą ir laiku atliekamą rizikos vertinimo procesą, turėtų būti nustatytos taisyklės, susijusios su EFSA atliekamu rizikos vertinimu, jos ryšiais su pareiškėju ir to vertinimo paskelbimu;

               (7)kad tam tikros informacijos atskleidimas nepakenktų tam tikrų trečiųjų šalių konkurencinei padėčiai, atitinkamai turėtų būti taikomos Europos Parlamento ir Tarybos reglamento (EB) Nr. 178/2002 nuostatos dėl konfidencialumo;

               (8)dėl teisinio tikrumo šis reglamentas turėtų būti taikomas nuo tos pačios datos kaip Reglamentas (ES) 2016/2031;

               (9)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

               1 straipsnis
               Dalykas ir taikymo sritis

               Šiuo reglamentu nustatoma rizikos vertinimo tvarka, numatyta Reglamento (ES) 2016/2031 42 straipsnio 4 dalyje, siekiant užtikrinti, kad toks vertinimas būtų atliekamas per pagrįstą laikotarpį ir remiantis importo poreikiu, pateikiant išsamų techninių dokumentų rinkinį ir laikantis nustatytos tvarkos.

               2 straipsnis
               Techninių dokumentų rinkinių teikimas

               Techninių dokumentų rinkinius, skirtus Reglamento (ES) 2016/2031 42 straipsnio 4 dalyje nurodytam rizikos vertinimui atlikti, Komisijai gali pateikti tik trečiosios šalies nacionalinė augalų apsaugos organizacija.

               Su techninių dokumentų rinkiniu pateikiama informacija apie tai, kad yra importo poreikis, kaip apibrėžta Reglamento (ES) 2016/2031 42 straipsnio 5 dalyje.

               3 straipsnis
               Techninių dokumentų rinkinio turinys

               Techninių dokumentų rinkinyje apie kiekvieną augalą, augalinį produktą ar kitus objektus pateikiama tokia informacija:

               a)informacija apie prekę, taip pat apie jos apdorojimą ir perdirbimą;

               b)informacija apie kenkėjų, kurie gali būti siejami su preke eksportuojančiojoje šalyje, identifikavimą;

               c)informacija apie fitosanitarines rizikos mažinimo priemones ir patikrinimus;

               d)trečiosios šalies nacionalinės augalų apsaugos organizacijos ryšių su Komisija ir Europos maisto saugos tarnyba palaikymo skyriaus kontaktiniai duomenys.

               Techninių dokumentų rinkinyje taip pat pateikiami visi elementai, nurodyti EFSA dokumente „Informacija, reikalinga dokumentų rinkiniams, skirtiems didelės rizikos augalų, augalinių produktų ir kitų objektų importo poreikiui pagrįsti, kaip numatyta Reglamento (ES) 2016/2031 42 straipsnyje“.

               Pareiškėjas gali nurodyti informaciją, kurią atskleidus galėtų būti pakenkta tam tikros trečiosios šalies konkurencinei padėčiai, ir kuri pagal šio reglamento 6 straipsnį turėtų būti laikoma konfidencialia. Tokiais atvejais pateikiamas patikrinamas pagrindimas.

               Dokumentų rinkinys pateikiamas viena iš oficialiųjų Sąjungos kalbų.

               4 straipsnis
               Komisijos gauto techninių dokumentų rinkinio nagrinėjimas

               Komisija patvirtina, kad gavo techninių dokumentų rinkinį.

               Ji išnagrinėja, ar techninių dokumentų rinkinyje pateikiama 3 straipsnio pirmos pastraipos a−d punktuose nurodyta informacija, ir gali paprašyti pareiškėjo pateikti papildomos informacijos ar paaiškinimų, kaip reikalaujama pagal techninių dokumentų rinkinio turinį ir objektą.

               Jei Komisija padaro išvadą, kad tie reikalavimai yra įvykdyti, ji techninių dokumentų rinkinį perduoda EFSA ir atitinkamai informuoja valstybes nares.

               5 straipsnis
               Rizikos vertinimo atlikimas ir užbaigimas

               EFSA patikrina, ar techninių dokumentų rinkinys atitinka 3 straipsnio antroje pastraipoje nurodytą dokumentą, ir gali paprašyti pareiškėjo pateikti papildomos informacijos ar paaiškinimų, kaip reikalaujama pagal techninių dokumentų rinkinio turinį ir objektą.

               Atlikusi minėtą patikrą, EFSA pradeda rizikos vertinimą.

               Atlikdama rizikos vertinimą, EFSA gali tiesiogiai susisiekti su pareiškėju ir paprašyti papildomos informacijos ar paaiškinimų.

               EFSA informuoja Komisiją apie bet kokius ryšius su pareiškėju.

               EFSA užbaigia rizikos vertinimą per pagrįstą laikotarpį ir pateikia jį Komisijai. EFSA paskelbia rizikos vertinimą EFSA leidinyje.

               Remdamasi tuo rizikos vertinimu, Komisija prireikus pagal Reglamento (ES) 2016/2031 42 straipsnio 4 dalį pakeičia didelės rizikos augalų, augalinių produktų ar kitų objektų, nurodytų to reglamento 42 straipsnio 3 dalyje, sąrašą.

               6 straipsnis
               Konfidencialumas

               Šiame reglamente atitinkamai taikomos Reglamento (EB) Nr. 178/2002 39 straipsnio nuostatos dėl pareiškėjo pateiktos informacijos konfidencialumo.

               7 straipsnis
               Įsigaliojimas ir taikymas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Jis taikomas nuo 2019 m. gruodžio 14 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 12 18

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 317, 2016 11 23, p. 4.

                     (2)

                        OL L 031, 2002 2 1, p. 1.

                     (3)

                        Europos maisto saugos tarnyba (EFSA), Dehnen-Schmutz K, Jaques Miret JA , Jeger M, Potting R, Corini A, Simone G, Kozelska S, Munoz Guajardo I, Stancanelli G ir Gardi C, 2018 m. „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031“. EFSA supporting publication 2018:EN-1492, 22pp. doi:10.2903/sp.efsa.2018.1492